钦定古今图书集成/明伦汇编/氏族典/第085卷 > 胡惟庸
## 钦定古今图书集成/明伦汇编/氏族典/第085卷 > 胡惟庸

按《明外史胡惟庸传》：“惟庸，定远人。岁乙未，归太祖于
和州，授元帅府奏差。寻转宣使，除宁国主簿，进知县，
迁吉安通判，擢湖广佥事。吴元年，召为太常少卿，进
寺卿。洪武三年，拜中书省参知政事，已代汪广洋为
左丞，六年，拜右丞相。久之，进左丞相。帝以惟庸为才，
遂大用之。独相数岁，生杀黜陟，或不奏而径行，内外”
诸司上封事，必先取阅，害己者辄匿不以闻。徐达深
疾其奸，从容言于帝。惟庸遂诱达阍者福寿以图达，
为福寿所发。御史中丞刘基亦尝言其短。久之，基病，
帝遣惟庸挟医视，遂以毒中之。基死，益无所忌，有异
谋矣。吉安侯陆仲亨自陕西归，擅乘传，帝怒责之。平
凉侯费聚奉命抚苏州军民，日嗜酒色。帝怒，切责，二
人，大惧。惟庸阴以权制胁诱二人，令在外收集军马。
遣明州卫指挥林贤下海招倭与期。又遣元故臣《封
绩》致书，称臣于元嗣君，请兵为外应。事皆未发。会惟
庸子驰马于市，坠死车下。惟庸杀挽车者。帝怒，命偿
其死。惟庸请以金帛给其家，不许。惟庸惧，乃与御史
大夫陈宁、中丞涂节等谋起事。十二年九月，占城来
贡。惟庸等不以闻。中官出见之，入奏。帝怒，赐广洋死，
妾陈氏从死。帝询之，乃入官陈知县女也。大怒曰：“没
官妇女，止给功臣为奴，文臣何以得给？”乃敕法司取
勘。于是惟庸及六部堂属咸当坐罪。明年正月，涂节
遂上变，告惟庸。御史中丞商暠时谪为中书省，吏亦
以惟庸阴事告，帝大怒，诛惟庸。惟庸既死，其反状犹
未尽露。至十九年，林贤狱成，惟庸通倭事始著。二十
一年，蓝玉征沙漠，获封绩，李善长不以闻。至二十三
年事发，捕绩下吏，讯得其状，逆谋益大著，所连及坐
诛者三万馀人。